CELEX: 
Language: et
Date: 2018-12-13 00:00:00
Title: KOMISJONI DELEGEERITUD MÄÄRUS (EL) …/…, millega täiendatakse Euroopa Parlamendi ja nõukogu määrust (EL) 2015/2365 seoses Euroopa Väärtpaberiturujärelevalve poolt kauplemisteabehoidlatelt võetavate tasudega

SELETUSKIRI
            
            
               1.DELEGEERITUD ÕIGUSAKTI TAUST
            
            
               Määrus (EL) 2015/2365, mis käsitleb väärtpaberite kaudu finantseerimise tehingute ja uuesti kasutamise läbipaistvust ning millega muudetakse määrust (EL) nr 648/2012 (edaspidi „väärtpaberite kaudu finantseerimise tehingute määrus“), avaldati Euroopa Liidu Teatajas 23. detsembril 2015.
            
            
               Üks väärtpaberite kaudu finantseerimise tehingute määruse peamisi eesmärke on suurendada väärtpaberite kaudu finantseerimise tehingute turu läbipaistvust selle kaudu, et vastaspooled teatavad oma väärtpaberite kaudu finantseerimise tehingutest kauplemisteabehoidlatele, st üksustele, mis koguvad ja haldavad keskselt andmeid väärtpaberite kaudu finantseerimise tehingute kohta. Kooskõlas määruse (EL) nr 648/2012 (edaspidi „Euroopa turu infrastruktuuri määrus“) kohase raamistikuga antakse väärtpaberite kaudu finantseerimise tehingute määrusega Euroopa Väärtpaberiturujärelevalvele (edaspidi „Väärtpaberiturujärelevalve“) otsesed volitused kauplemisteabehoidlate registreerimiseks ja nende üle järelevalve tegemiseks. Väärtpaberite kaudu finantseerimise tehingute määruse artikli 11 lõikes 1 on sätestatud, et Väärtpaberiturujärelevalve võtab kauplemisteabehoidlatelt tasusid ja et need tasud peavad täielikult katma Väärtpaberiturujärelevalve kulutused, mis on vajalikud kauplemisteabehoidlate registreerimiseks, tunnustamiseks ja järelevalveks.
            
            
               Õiguslik taust 
            
            
               Õigus võtta vastu delegeeritud määrus on ette nähtud väärtpaberite kaudu finantseerimise tehingute määruse artikli 11 lõikega 2. Kõnealuse sätte kohaselt on komisjonil õigus võtta vastu delegeeritud määrus, et täpsustada tasude liike ja seda, mille eest tasusid makstakse, samuti tasude summasid ja nende maksmise korda. 
            
            
               Väärtpaberite kaudu finantseerimise tehingute määruse artikli 11 lõike 1 kohaselt võtab Väärtpaberiturujärelevalve kauplemisteabehoidlatelt tasusid, mis on proportsionaalsed kauplemisteabehoidla käibega ja katavad täielikult Väärtpaberiturujärelevalve kulutused, mis on vajalikud kauplemisteabehoidlate registreerimiseks, tunnustamiseks ja järelevalveks. Neist tasudest peaks samuti olema võimalik hüvitada kõik kulud, mida pädevad asutused on kandnud seoses ülesannete delegeerimisega Väärtpaberiturujärelevalve poolt. Kui kauplemisteabehoidla on juba registreeritud Euroopa turu infrastruktuuri määruse kohaselt, tuleks tasusid kohandada, et neis kajastuksid ainult lisakulud, mis on vajalikud kauplemisteabehoidlate registreerimiseks, tunnustamiseks ja järelevalveks vastavalt väärtpaberite kaudu finantseerimise tehingute määrusele.
            
            
               2.ÕIGUSAKTI VASTUVÕTMISELE EELNENUD KONSULTEERIMINE
            
            
               2016. jaanuaris palus komisjon Väärtpaberiturujärelevalve arvamust (tehnilist nõuannet) komisjoni delegeeritud määruse kohta, mis võetakse vastu väärtpaberite kaudu finantseerimise tehingute määruse artikli 11 lõike 2 alusel.
            
            
               Pärast põhjalikku tehnilist hindamist korraldas Väärtpaberiturujärelevalve kavandatava tasusid käsitleva delegeeritud määruse tehniliste aspektide kohta ajavahemikul 19. detsember 2016 – 31. jaanuar 2017 avaliku konsultatsiooni. Mittekonfidentsiaalsed vastused on avaldatud Väärtpaberiturujärelevalve veebisaidil
                  1
               . Väärtpaberiturujärelevalve esitas oma nõuande (edaspidi „lõpparuanne“) komisjonile 20. aprillil 2017.
            
            
               Väärtpaberiturujärelevalve avalikus konsultatsioonis osales kuus sidusrühma: viis kauplemisteabehoidlat ja üks varahaldur. Vastajad üldiselt toetasid Väärtpaberiturujärelevalve pakutud lähenemisviisi seoses tasude liikide, nende summade ja nende kogumise viisidega. Mõned vastajad pidasid liiga suureks vähendatud tasu, mida ettepaneku kohaselt võetaks sellise kauplemisteabehoidla registreeringu laiendamise eest, kes on Euroopa turu infrastruktuuri määruse kohaselt juba registreeritud. Viidates ohule, et Väärtpaberiturujärelevalvele väiksemate tasude maksmise eesmärgil võib toimuda ristsubsideerimine, esitasid mõned avalikule konsultatsioonile vastanuist märkusi meetodi kohta, mida kasutades määratakse kindlaks järelevalvetasude arvutamisel arvesse võetav käive, märkides, et nad eelistaksid, kui arvutused põhineksid nii tulul põhiteenuste (väärtpaberite kaudu finantseerimise tehingute aruandlus) osutamisest kui ka tulul põhiteenuste suhtes kõrvaliste teenuste (nt kauplemise kinnitamine, kauplemise sobitamine, laenude vahendamine, tagatisvara haldamine, tagatisvara hindamine, aruandlus kolmandate isikute kaudu) osutamisest, ja mitte ainult tulul põhiteenuste osutamisest. Teised vastajad leidsid, et tasude arvutamisel tuleks kauplemisteabehoidlate käibe asemel aluseks võtta töödeldud tehingute maht, kuna nende hinnangul kajastaks see kõige täpsemini Väärtpaberiturujärelevalvelt nõutava järelevalvealase töö hulka.
            
            
               Euroopa väärtpaberikomitee eksperdirühma ja teiste seisukohad
            
            
               Komisjon konsulteeris 4. juulil 2017 Euroopa väärtpaberikomitee eksperdirühmaga Väärtpaberiturujärelevalve tehnilise nõuande ja käesoleva delegeeritud õigusakti sisu üle. Euroopa väärtpaberikomitee eksperdirühm toetas komisjoni lähenemisviisi.
            
            
               Kooskõlas komisjoni parema õigusloome suunistega oli üldsusel 16. novembrist kuni 14. detsembrini 2017 võimalik anda delegeeritud õigusakti kohta tagasisidet. Tagasisidena laekus kolm arvamust. Vastuste väike arv ja tõstatatud küsimuste iseloom ei tinginud delegeeritud õigusaktis sisuliste muudatuste tegemist, ent vastuste põhjal tehti mõned vähem tähtsad muudatused kauplemisteabehoidlate selliste tulude määratluse sõnastuses, mis võetakse aluseks Väärtpaberiturujärelevalve võetavate tasude arvutamisel.
            
            
               Samuti on komisjon arvesse võtnud seisukohti, mida Euroopa Parlamendi liikmed on väljendanud Väärtpaberiturujärelevalve tehnilise nõuande sisu kohta, eriti arvamust, mille kohaselt peaksid tasude kindlaksmääramisel arvesse võetavate elementide hulka kuuluma ka kõrvalteenused ja mitte ainult põhiteenustest saadav tulu.
            
            
               3.MÕJUHINNANG
            
            
               Olles võtnud täiel määral arvesse Väärtpaberiturujärelevalve tehnilist nõuannet ja Euroopa väärtpaberikomitee eksperdirühmalt saadud tagasisidet, teeb komisjon ettepaneku võtta väärtpaberite kaudu finantseerimise tehingute määruse artikli 11 lõike 2 alusel vastu käesolev delegeeritud õigusakt, mis käsitleb tasude liike, summasid ja tasude kogumise viise selliste kauplemisteabehoidlate puhul, kes koguvad keskselt väärtpaberite kaudu finantseerimise tehingute kohta käivat teavet.
            
            
               Väärtpaberite kaudu finantseerimise tehingute määruse kohaselt on järelevalvetasude kogumise kaks põhimõtet järgmised: 1) need on proportsionaalsed kauplemisteabehoidla käibega; 2) need peavad täielikult katma Väärtpaberiturujärelevalve kulutused. Väärtpaberiturujärelevalve koostas oma nõuanded tasude liikide, nende summade kindlaksmääramise ja tasude kogumise viiside kohta, tuginedes olemasolevale eelarvestusraamistikule ja lähenemisviisile, mida on kasutatud komisjoni delegeeritud määruses (EL) nr 1003/2013
                  2
               . Konkreetselt teeb Väärtpaberiturujärelevalve ettepaneku, et kehtestataks järgmine: i) registreerimistasud, mis katavad Väärtpaberiturujärelevalve ühekordsed uute kauplemisteabehoidlate registreerimise kulud; ii) tasud registreeringu laiendamiseks, mis katavad Väärtpaberiturujärelevalve ühekordsed kauplemisteabehoidlate registreerimise kulud, ent kajastavad sünergiaid selliste kauplemisteabehoidlate taotluste töötlemise puhul, kes on juba Euroopa turu infrastruktuuri määruse kohaselt registreeritud; iii) järelevalvetasud, mis katavad Väärtpaberiturujärelevalve iga-aastased jooksvad järelevalvekulud; iv) tasud kolmandate riikide kauplemisteabehoidlate tunnustamise eest, mis koosnevad ühekordsest osast ja iga-aastaselt jooksvalt arvestatavast osast.
            
            
               Mõjuhinnangu aluseks on seega võetud Väärtpaberiturujärelevalve kulude kalkulatsioon ja hinnang metoodikale, mida kasutades need kulud kauplemisteabehoidlate vahel jagatakse.
            
         
         
            
               Väärtpaberiturujärelevalve eelarvestamise põhimõtted ja eeldatavad kulud
            
            
               Oma kulutuste katmiseks koostab Väärtpaberiturujärelevalve aastaeelarved, mille eesmärk on tasakaalustada kantud kulud teenustasudest saadava sissetulekuga. Väärtpaberiturujärelevalve ei nõua kauplemisteabehoidlatelt sisse puudujääke ega maksa tagasi ülejääke.
            
            
               Kuna enamik tingimusi kauplemisteabehoidlate registreerimiseks väärtpaberite kaudu finantseerimise tehingute määruse kohaselt on sarnased Euroopa turu infrastruktuuri määruse kohase registreerimise tingimustega, eeldab Väärtpaberiturujärelevalve nende puhul sarnast kulustruktuuri. Väärtpaberiturujärelevalve eelarvet hallatakse lähtuvalt Väärtpaberiturujärelevalve tegelikest kuludest iga tegevuse kohta (tegevuspõhine eelarvestamine). Väärtpaberiturujärelevalve 2017. aasta tööprogrammi kohaselt on kauplemisteabehoidlate järelevalve alltegevuse eelarve 2017. aastal 2,5 miljonit eurot ja alltegevusega on hõivatud 16 täistööajaga töötajat. Seega on keskmine kulu ühe kauplemisteabehoidlate järelevalvet tegeva täistööajaga töötaja kohta ligikaudu 155 000 eurot, mis hõlmab palka ja kõiki asjaomaseid üldkulusid.
            
            
               Registreerimistasud ja registreeringu laiendamise tasud
            
            
               Väärtpaberiturujärelevalve teeb ettepaneku kohaldada kauplemisteabehoidlate suhtes sarnaselt Euroopa turu infrastruktuuri määrusega
                  3
                erinevaid registreerimistasusid sõltuvalt nende eeldatavast käibest. Põhiteenuste (väärtpaberite kaudu finantseerimise tehingute aruandlus) suhtes kõrvalisi teenuseid osutavate kauplemisteabehoidlate puhul eeldatakse, et tulenevalt ulatuslikumast ärilisest pakkumisest on nende tulu suurem, ning seega nõuab nende registreerimine ja järelevalve Väärtpaberiturujärelevalvelt rohkem tööd.
            
            
               Euroopa turu infrastruktuuri määruse kohasel kauplemisteabehoidlate registreerimisel saadud kogemuste põhjal hindab Väärtpaberiturujärelevalve väärtpaberite kaudu finantseerimise tehingute määruse kohase registreerimise kuludeks suure eeldatava käibega kauplemisteabehoidlate puhul taotluse kohta 0,65 täistööaja ekvivalenti aastas, st 100 000 eurot. Väiksema käibega kauplemisteabehoidlate puhul on kulu Väärtpaberiturujärelevalve hinnangul 65 000 eurot. Enamik avalikus konsultatsioonis osalejaid pooldas Väärtpaberiturujärelevalve ettepanekut, ehkki mõned neist soovitasid konkurentsi suurendamiseks tasusid vähendada. Väärtpaberiturujärelevalve märgib, et tasude suurus on igal juhul määratud selliselt, et need kataksid Väärtpaberiturujärelevalve kulud seoses kauplemisteabehoidlate registreerimisega. 
            
            
               Registreeringu laiendamise kulu oli Väärtpaberiturujärelevalve hinnangul umbes pool uue taotluse kulust, st umbes 0,33 täistööaja ekvivalenti aastas. Registreeringu laiendamise maksumuse hindamisel võttis Väärtpaberiturujärelevalve arvesse, et: 1) registreeringu laiendamise taotluse puhul on vaja umbes 70 % uue taotluse puhul vajalikest ressurssidest; 2) Väärtpaberiturujärelevalve kasutaks tal juba olemasolevat teavet taotleja kohta ja 3) Väärtpaberiturujärelevalvel on olemas sarnased kogemused reitinguagentuuride kordustaotlustega.
            
            
               Selle alusel tegi Väärtpaberiturujärelevalve algselt ettepaneku, et registreeringu laiendamise tasu oleks 50 000 eurot sõltumata eeldatavast käibest. Avalikus konsultatsioonis osalejad toetasid Väärtpaberiturujärelevalve ettepanekut, et registreeringu laiendamise puhul kehtib vähendatud tasu. Ent üks vastaja leidis, et hinnang, mille kohaselt Väärtpaberiturujärelevalvel kulub selleks 70 % uue taotluse töötlemiseks vajalikust ajast ja jõupingutustest, on liialdatud. Teine vastaja arvas, et 50 000 euro suurune laiendamistasu võib heidutada kauplemisteabehoidlaid, kes eeldavad väiksemat hulka väärtpaberite kaudu finantseerimise tehinguid, ja et see võib mõjutada nende konkurentsivõimet. Kolmas vastaja astus välja väiksemate tasude toetuseks nende kauplemisteabehoidlate puhul, kelle eeldatav käive on väiksem ja kes taotlevad registreeringu laiendamist. Vastuseks osalejate mureküsimustele muutis Väärtpaberiturujärelevalve oma nõuannet, nii et väiksema eeldatava käibega kauplemisteabehoidlate puhul on tasude summa 32 500 eurot, samas kui suure eeldatava käibega kauplemisteabehoidlate puhul jääb tasude summaks 50 000 eurot.
            
            
               Aastased järelevalvetasud
            
            
               Aastaste järelevalvetasude eesmärk on katta Väärtpaberiturujärelevalve aastased jooksvad järelevalvekulud. Kooskõlas väärtpaberite kaudu finantseerimise tehingute määruse põhimõttega, mille kohaselt tasud peavad olema proportsionaalsed kauplemisteabehoidla käibega ja katma täielikult Väärtpaberiturujärelevalve kulud, teeb Väärtpaberiturujärelevalve ettepaneku, et tasud määrataks kindlaks hinnangu põhjal, mille Väärtpaberiturujärelevalve annab oma aastaste järelevalvega seotud kulutuste kogusummale, mis jaotatakse kauplemisteabehoidlate vahel proportsionaalselt nende tulude alusel. See lähenemisviis on sarnane Euroopa turu infrastruktuuri määruse kohase lähenemisviisiga. Euroopa turu infrastruktuuri määruse kohaselt võetakse iga kauplemisteabehoidla suhtelise osa arvutamisel arvesse kolme võrdse kaaluga komponenti: põhitegevuse tulud, teatatud tehingud ja pooleliolevad tehingud. Ent Väärtpaberiturujärelevalve teeb ettepaneku, et väärtpaberite kaudu finantseerimise tehingute määruse alusel arvutataks kaetavate kulude jaotus lihtsustatud valemiga.
            
            
               Väärtpaberiturujärelevalve kogemused Euroopa turu infrastruktuuri määrusega näitasid, et ei esinenud raskusi kauplemisteabehoidlate põhitegevuse tulude kogumisel, kuna kauplemisteabehoidlad on siseriikliku õiguse kohaselt kohustatud koostama finantsaruanded, kus on tavaliselt esitatud tulude jaotus, ja seega oli võimalik kindlaks teha Euroopa turu infrastruktuuri määrusega seotud tulusid. Selle alusel tegi Väärtpaberiturujärelevalve alul ettepaneku kasutada konkreetse kauplemisteabehoidla kanda jääva kuluosa arvutamiseks lihtsustatud valemit, jagades kauplemisteabehoidla põhilise, st väärtpaberite kaudu finantseerimise tehingutega seotud tulu kõigi kauplemisteabehoidlate põhiteenustest saadava tulu summaga.
            
            
               Väärtpaberiturujärelevalve küsis ka seda, kas arvesse tuleks võtta kõrvalteenuseid. Sellega seoses selgitas Väärtpaberiturujärelevalve, et tulenevalt erinevast kulustruktuurist võivad mõned kauplemisteabehoidlad teatavatel juhtudel võtta väärtpaberite kaudu finantseerimise tehingute aruandluse eest väiksemaid tasusid kui ülejäänud kauplemisteabehoidlad. Selliste väiksemate tasude tulemusena võib väärtpaberite kaudu finantseerimise tehingute aruandeid olla rohkem, kui võib eeldada kauplemisteabehoidla väärtpaberite kaudu finantseerimise tehingutega seotud tulude põhjal. Väärtpaberiturujärelevalve on praegu arvamusel, et mõningaste mööndustega on järelevalvealase töö hulk endiselt proportsionaalne põhitegevuse tulu põhjal võetavate järelevalvetasudega. Siiski märkis Väärtpaberiturujärelevalve, et tulevikus ei pruugi see nii olla. Lisaks sellele mainis Väärtpaberiturujärelevalve võimalust, et mõned kauplemisteabehoidlad võivad kasutada ristsubsideerimist, mis tähendab seda, et eesmärgiga maksta Väärtpaberiturujärelevalvele väiksemaid järelevalvetasusid alandavad nad põhiteenuste hindu ja tõstavad kõrvalteenuste hindu. Väärtpaberiturujärelevalve märkis, et selline olukord võib tekitada ebaausat konkurentsi, mainides samuti, et reitinguagentuuride määruses
                  4
                lahendati sarnane probleem nii, et asjaomased kõrvateenused võeti arvesse valemis, millega määrati kindlaks reitinguagentuuride kanda jääv kuluosa.
            
            
               Avalikus konsultatsioonis osalejad arutasid seda ettepanekut põhjalikult. Mõned vastajatest olid Väärtpaberiturujärelevalve ettepaneku vastu ja toetasid Euroopa turu infrastruktuuri määruse kohast lähenemisviisi, mille kohaselt valemis ei võeta arvesse lisateenustest saadud tulusid. Nad väitsid, et kõrvalteenuste pakkumine ja suurem käive ei ole omavahel ilmtingimata seotud. Üks vastaja pooldas kauplemisteabehoidlate kuluosa arvutamist töödeldud tehingute mahu põhjal, pidades seda ainsaks usaldusväärseks näitajaks Väärtpaberiturujärelevalvelt nõutava järelevalvealase töö kohta. Teine vastaja pooldas Euroopa turu infrastruktuuri määruse kohast lähenemisviisi, kui infrastruktuuri määruse valemi komponentide kaalu muudetakse. Teisalt väitsid mõned muud turuosalised, et Euroopa turu infrastruktuuri määruse kohase lähenemisviisi puhul tingis pooleliolevate tehingute kaasamine valemisse teatavate tuletistehingute olemusest johtuvalt ootamatuid probleeme. Need vastajad pooldasid Väärtpaberiturujärelevalve ettepanekut, väites, et ainult põhitegevuse tulu ei kajasta täpselt seda, kui palju järelevalvetegevusega seotud tööd Väärtpaberiturujärelevalve tegema peab.
            
            
               Selle tagasiside põhjal tegi Väärtpaberiturujärelevalve oma lõpparuandes ettepaneku kasutada valemis parameetritena nii põhiteenuste (väärtpaberite kaudu finantseerimise tehingutega seotud) tulu kui ka kõrvalteenustest saadavat tulu. See kajastab Euroopa Parlamendi liikmete seisukohti, kes samuti väljendasid toetust kõrvalteenuste kaasamisele, kuna olemas on väärstiimulite (st ristsubsideerimise) kasutamise oht, et olla kooskõlas reitinguagentuuride määruses kasutatud lähenemisviisiga ja kuna vaja on ammendavaid parameetreid. Nagu juba mainitud, käsitles Väärtpaberiturujärelevalve neid probleeme oma lõpparuandes.
            
            
               Minimaalsed aastased järelevalvetasud
            
            
               Kuna kauplemisteabehoidlate järelevalveks tuleb iga kauplemisteabehoidla puhul teha teatavad minimaalsed järelevalvetoimingud, tegi Väärtpaberiturujärelevalve ettepaneku kehtestada minimaalsed järelevalvetasud (sarnaselt Euroopa turu infrastruktuuri määruses kasutatud lähenemisviisiga). Arvestades sarnasusi Euroopa turu infrastruktuuri määrusega tegi Väärtpaberiturujärelevalve ettepaneku kehtestada miinimumtasu summaks 30 000 eurot. Väärtpaberiturujärelevalve eeldab, et minimaalne järelevalvetegevus on konkreetselt seotud väärtpaberite kaudu finantseerimise tehingute määrusega, st Väärtpaberiturujärelevalve ei eelda selle puhul sünergiat Euroopa turu infrastruktuuri määrusega. Seega teeb Väärtpaberiturujärelevalve ettepaneku, et miinimumtasu peaks olema uute kauplemisteabehoidlate puhul sama, mis Euroopa turu infrastruktuuri määruse kohaselt juba registreeritud kauplemisteabehoidlate puhul.
            
            
               Osa avalikus konsultatsioonis osalejatest toetas Väärtpaberiturujärelevalve ettepanekut minimaalsete järelevalvetasude kohta. Teised vastajad väitsid, et väärtpaberite kaudu finantseerimise tehingute määruse nõuete kohaselt peaksid tasud olema proportsionaalsed kauplemisteabehoidla käibega ja et miinimumtasusid tuleks kohandada (st vähendada), et kajastada ainult lisakulutusi, mis on vajalikud registreeringu laiendamise korral.
            
            
               Lõpparuandes jäi Väärtpaberiturujärelevalve oma esialgse ettepaneku juurde, väites, et miinimumtasud peaksid katma Väärtpaberiturujärelevalve püsikulud ja et selles küsimuses puuduvad sünergiad Euroopa turu infrastruktuuri määrusega, mis õigustaksid tasude vähendamist. 
            
            
               Esimese aasta järelevalvetasud
            
            
               Oma konsultatsioonidokumendis selgitas Väärtpaberiturujärelevalve, et Euroopa turu infrastruktuuri määrusega saadud kogemuste põhjal ei sõltu Väärtpaberiturujärelevalve järelevalvealase töö hulk esimestel kuudel pärast kauplemisteabehoidla registreerimist kauplemisteabehoidla tegevuse ulatusest, vaid on kõigi kauplemisteabehoidlate lõikes sarnane ning on umbkaudu sama nagu järelevalvealase töö hulk registreerimisel. Sellega seoses märkis Väärtpaberiturujärelevalve, et väärtpaberite kaudu finantseerimise tehingute määruse kohaselt hakkab aruandekohustus kehtima alles 12 kuud pärast seda, kui väärtpaberite kaudu finantseerimise tehingute määruse artikli 4 lõike 9 alusel on vastu võetud regulatiivsed tehnilised standardid teatamise üksikasjade kohta. Sellega seoses leidis Väärtpaberiturujärelevalve, et kui registreerimine toimub teataval aastal ja väärtpaberite kaudu finantseerimise tehingute määruse kohane aruandekohustus algab sellele järgneval aastal, on kulud väiksemad kui tavalisel tüüpjärelevalveaastal, kui aga kauplemisteabehoidla registreeritakse samal aastal kui algab väärtpaberite kaudu finantseerimise tehingute määruse kohane aruandekohustus, oleks järelevalve sellest tingitult pigem sarnane tavaolukorras tehtava järelevalvega.
            
         
         
            
               Neist kaalutlustest lähtudes pakkus Väärtpaberiturujärelevalve välja kolm stsenaariumi esimese aasta järelevalvetasude arvutamiseks.
            
            
               Esimese stsenaariumi puhul, mille kohaselt registreerimine toimub teataval aastal ja väärtpaberite kaudu finantseerimise tehingute määruse kohane registreerimiskohustus algab sellele järgneval aastal, teeb Väärtpaberiturujärelevalve ettepaneku, et esimesel aastal piirduksid tasud registreerimistasuga, mille arvutamiseks kasutatakse valemit, nii et tasu oleks proportsionaalselt väiksem, kui registreerimine toimub aasta lõpule lähemal.
            
            
               Teise stsenaariumi (väärtpaberite kaudu finantseerimise tehingute määruse kohane aruandekohustus algab registreerimise aasta esimese kuue kuu jooksul) puhul pakub Väärtpaberiturujärelevalve välja, et tasude arvutamisel tuginetakse käibe ekstrapolatsioonile üleminekuperioodi jooksul, mis sarnaneb Euroopa turu infrastruktuuri määruse kohastes teisel aruandeaastal kehtivates üleminekueeskirjades kasutatud lähenemisviisiga.
            
            
               Kolmanda stsenaariumi (väärtpaberite kaudu finantseerimise tehingute määruse kohane aruandekohustus algab registreerimisaasta viimase kuue kuu jooksul) puhul pakub Väärtpaberiturujärelevalve välja, et tasud arvutatakse kauplemisteabehoidla registreerimistasu põhjal.
            
            
               Enamik vastajaist pooldas ühtset lähenemisviisi, mis järgib eespool kirjeldatud esimest stsenaariumi, et teha võimalikuks oma kulude planeerimine.
            
            
               Väärtpaberiturujärelevalve teeb ettepaneku kaasata kõik ülaltoodud stsenaariumid, kuna need kajastavad paremini Väärtpaberiturujärelevalve tegelikke kulusid ja järelevalvekoormust.
            
            
               Tunnustamistasud
            
            
               Tunnustamisega seotud kulude kohta märgib Väärtpaberiturujärelevalve, et ta ei ole veel töödelnud ühtegi kolmanda riigi kauplemisteabehoidla taotlust, ent Euroopa turu infrastruktuuri määruse ja väärtpaberite kaudu finantseerimise tehingute määruse menetluste vahelisi sarnasusi arvestades eeldab ta, et nii tunnustamistasud kui ka jooksvad järelevalvetasud kolmandate riikide kauplemisteabehoidlate puhul peaksid mõlema määruse kohaselt olema ühesugused.
            
            
               Seda silmas pidades ja võttes arvesse sarnasusi Euroopa turu infrastruktuuri määruse kohase tunnustamisega, tegi Väärtpaberiturujärelevalve ettepaneku jätta tasude struktuur ja suurus samasuguseks nagu Euroopa turu infrastruktuuri määruse puhul. Ennekõike pakkus Väärtpaberiturujärelevalve välja, et kolmandate riikide kauplemisteabehoidlad maksaksid esmakordse tunnustamise eest tasu, mis koosneks kahest osast: 1) 20 000 eurot tunnustamistaotluse töötlemise eest ja 2) summa, mis tuleneb koostöökorra kehtestamise kuludest, mis on hinnanguliselt 35 000 eurot. Lisaks sellele pakkus Väärtpaberiturujärelevalve välja, et võttes arvesse sünergiaid Euroopa turu infrastruktuuri määrusega, võiks esimest osa, see tähendab tunnustamistaotluse töötlemise tasu juhul, kui registreeringut tunnustamise eesmärgil laiendatakse, vähendada 50 %, mis vastab 10 000 eurole. Väärtpaberiturujärelevalve tegi ettepaneku, et tunnustamise laiendamise puhul jääks teine tasuosa samaks.
            
            
               Seoses jooksva tunnustamistasuga tegi Väärtpaberiturujärelevalve ettepaneku, et see peaks olema 5 000 eurot sarnaselt Euroopa turu infrastruktuuri määruse kohase jooksva tunnustamistasuga.
            
            
               Turuosalised üldjoontes küll nõustusid Väärtpaberiturujärelevalve ettepanekuga, ent neile tegi muret see, et kolmandate riikide korra hindamise ja koostöökorra kehtestamise prognoositud maksumus on liiga suur. Ent Väärtpaberiturujärelevalve jääb oma hinnangu juurde, et väärtpaberite kaudu finantseerimise tehingute määruse kohane hindamine erineb Euroopa turu infrastruktuuri määruse kohasest hindamisest ja pole selge, kas tuletisinstrumentide ja väärtpaberite kaudu finantseerimise tehingute puhul vastutavad kauplemisteabehoidlate järelevalve eest ühed ja samad kolmandate riikide asutused, ning seega ei ole põhjust eeldada sünergiaid, millest tulenevalt järelevalvekoormus väheneks ja mis omakorda õigustaks tasude vähendamist. 
            
            
               Makse- ja hüvitamistingimused 
            
            
               Kuna tasud peavad katma Väärtpaberiturujärelevalve kulud, teeb Väärtpaberiturujärelevalve ettepaneku, et registreerimistasu makstaks täies ulatuses taotluse esitamisel. Vältimaks asjatuid taotlusi, teeb Väärtpaberiturujärelevalve ettepaneku, et taotluse tagasivõtmine ei tohiks võimalik olla.
            
            
               Lisaks sellele teeb Väärtpaberiturujärelevalve ettepaneku, et sarnaselt Euroopa turu infrastruktuuri määrusega makstaks aastased järelevalvetasud kahe osamaksena. Seega tuleb esimene osamakse tasuda iga aasta 28. veebruariks. Ent Väärtpaberiturujärelevalve teeb ettepaneku viia teise osamakse tähtaeg 31. augustilt 31. oktoobrile, et võtta paremini arvesse ootamatute registreerimis- või tunnustamistaotluste võimalust. Enamik vastajaist ei olnud sellele lähenemisviisile vastu.
            
            
               Lõpuks teeb Väärtpaberiturujärelevalve ettepaneku, et kõiki tasusid koguks Väärtpaberiturujärelevalve, kes hüvitab riigi ametiasutustele kulud, mida nad on kandnud tulenevalt neile Väärtpaberiturujärelevalve delegeeritud järelevalveülesannete täitmisest. Vastajad toetasid Väärtpaberiturujärelevalve ettepanekut.
            
            
               Käesolevas määruses järgitakse meetmeid, mis Väärtpaberiturujärelevalve esitas oma tehnilises nõuandes.
            
            
               3.1.Kulude ja kasu analüüs
            
            
               Kauplemisteabehoidlate registreerimine ja kolmandate riikide kauplemisteabehoidlate tunnustamine, samuti nende jooksev järelevalve Väärtpaberiturujärelevalve ja riigi ametiasutuste poolt toob kaasa järelevalvekulusid. Väärtpaberite kaudu finantseerimise tehingute määruse kohaselt peavad kauplemisteabehoidlad need kulud katma proportsionaalselt oma käibega. On tõenäoline, et kauplemisteabehoidlad kannaksid need kulud või märkimisväärse osa nendest kauplemisteabehoidlate poolt võetavate tasude kaudu üle aruandeid esitavatele vastaspooltele.
            
            
               Võib eeldada, et kauplemisteabehoidlate järelevalve kulud on umbkaudu samad nagu nende kauplemisteabehoidlate puhul, mis tegutsevad Euroopa turu infrastruktuuri määruse alusel, st 2,5 miljonit eurot (vt eespool esitatud Väärtpaberiturujärelevalve hinnanguid). See on märkimisväärne summa, kui tuua võrdluseks, et Europe Economicsi
                  5
                hinnangul on kauplemisteabehoidlate nõuete täitmisega seotud kogukulud ühe kauplemisteabehoidla kohta 3,4–6,5 miljonit eurot ühekordselt ja 1,6–2,1 miljonit eurot jooksvalt aastas. Ent kuna kauplemisteabehoidlad kannavad kulud tõenäoliselt üle andmeid esitavatele pooltele, tuleks neid võrrelda andmeid esitavate poolte kulude kogusummaga. Europe Economicsi hinnangul on tegevusala ühekordsed kulud kokku umbkaudu 151–198 miljonit eurot ja tegevusala jooksvad kulud aastas umbkaudu 44–59 miljonit eurot. Sellega võrreldes ei ole Väärtpaberiturujärelevalve 2,5 miljoni euro suurused järelevalvekulud aasta kohta nii märkimisväärsed.
            
            
               Igal juhul oleksid need kulud korvatud eelistega, mis tulenevad suuremast läbipaistvusest, ning sellega, et reguleerivatele asutustele antaks korrapäraselt üksikasjalikku teavet väärtpaberite kaudu finantseerimise tehingute turu kohta. Selline teave võimaldaks reguleerivatel asutustel avastada süsteemsete riskide tekkimine tulenevalt finantsvõimenduse kuhjumisest ning väljaspool traditsioonilist pangandussüsteemi toimuvast tähtaegade ja likviidsuse ümberkujundamisest ning võtta vajaduse korral ennetusmeetmeid.
            
         
         
            
               3.2.Proportsionaalsus
            
            
               Käesoleva määrusega kehtestatakse tasud kauplemisteabehoidlatele, määrates kindlaks nende liigid, summad ja maksmise kord. Tasude eesmärk on katta täies ulatuses Väärtpaberiturujärelevalve kulud, mis on seotud kauplemisteabehoidlate järelevalvega, ilma et selle tulemusena tekiks märkimisväärne puudujääk või ülejääk. Tasud on määratud nii, et see eesmärk oleks täidetud, ja on seega proportsionaalsed.
            
            
               Eeltoodut arvestades tagatakse käesoleva delegeeritud määrusega väärtpaberite kaudu finantseerimise tehingute määruse eeskirjade proportsionaalne kohaldamine, võttes seega arvesse proportsionaalsuse põhimõtet.
            
            
               3.3.Subsidiaarsus
            
            
               Käesoleva määruse eesmärk on määrata kindlaks nende tasude liigid ja summad, mida kauplemisteabehoidlad maksavad Väärtpaberiturujärelevalvele selle järelevalvekulude korvamiseks.
            
            
               Liikmesriigid ei saa selliseid meetmeid ise võtta, kuna kõnealused tasud tuleb kehtestada järjepidevalt kogu liidus, et tagada kulude õiglane jaotus kauplemisteabehoidlate vahel ja võrdsed tingimused ELis. Käesolev määrus täiendab väärtpaberite kaudu finantseerimise tehingute määrust, austades samal ajal proportsionaalsuse põhimõtet, nagu on kirjeldatud eespool, ja on seega kooskõlas subsidiaarsuse põhimõttega.
            
            
               4.DELEGEERITUD ÕIGUSAKTI ÕIGUSLIK KÜLG
            
            
               Tasusid käsitleva kavandatud määruse I peatükis on sätestatud üldsätted, eelkõige järgmine.
            
            
               ·Artiklis 1 sätestatakse tasudest kaetavad kulud. Ettepanek ei sisalda lisakulusid seoses personalikuludega.
            
            
               ·Artikliga 2 määratletakse kauplemisteabehoidlate arvesse võetav käive, mille alusel määratakse kindlaks võetavad järelevalvetasud.
            
            
               ·Artiklis 3 nähakse ette võimalus vaadata olulise ja korduva ülejäägi või puudujäägi korral läbi tasude suurus.
            
            
               II peatükiga nähakse ette tasude liigid, mida võetakse kauplemisteabehoidlatelt väärtpaberite kaudu finantseerimise tehingute määruse alusel.
            
            
               ·Artiklis 4 loetletakse makstavate tasude liigid.
            
            
               ·Artikliga 5 määratakse kindlaks ühekordne tasu registreerimise ja registreeringu laiendamise eest, mis kajastab Väärtpaberiturujärelevalvele registreerimistaotluse või registreeringu laiendamise taotluse töötlemiseks vajalikke kulusid.
            
            
               ·Artikliga 6 määratakse kindlaks võetavad aastased järelevalvetasud, mis katavad Väärtpaberiturujärelevalve jooksva järelevalvetegevuse kulud ja on proportsionaalsed kauplemisteabehoidla arvesse võetava käibega. Kehtestatakse minimaalne järelevalvetasu, et katta järelevalvega seotud püsivad halduskulud.
            
            
               ·Artikliga 7 määratakse kindlaks kolmanda riigi kauplemisteabehoidlatelt võetavad tunnustamistasud.
            
            
               III peatükis määratletakse tasude maksmise kord ning tasude võimalik tagastamine, eelkõige järgmine.
            
            
               ·Artikliga 8 määratakse kindlaks tasude maksmise üldine kord. Tasud tuleb maksta eurodes. Samuti kehtestatakse igapäevane karistusmakse hilinenud makse puhul.
            
            
               ·Artikliga 9 määratakse kindlaks registreerimistasude maksmise kord, mille kohaselt registreerimistasud makstakse täies ulatuses registreerimistaotluse esitamisel.
            
            
               ·Artikliga 10 määratakse kindlaks kahe osamaksena (iga aasta veebruaris ja oktoobris) makstava aastase järelevalvetasu maksmise kord.
            
         
         
            
               ·Artikliga 11 määratakse kindlaks tunnustamistasude maksmise kord: tunnustamistasud tuleb täies ulatuses maksta tunnustamistaotluse esitamisel ning aastane järelevalvetasu iga aasta veebruaris.
            
            
               ·Artikliga 12 nähakse ette pädevatele asutustele nende kulude hüvitamine, mis on tekkinud seoses ülesannete täitmisega, mille Väärtpaberiturujärelevalve on neile delegeerinud väärtpaberite kaudu finantseerimise tehingute määruse kohaselt. 
            
            
               IV peatükiga kehtestatakse ülemineku- ja lõppsätted.
            
            
               ·Artikliga 13 määratakse kindlaks see, kuidas arvutatakse järelevalvetasud esimese aasta üleminekuperioodi eest, ja see, kuidas kauplemisteabehoidlad neid maksma peavad.
            
            
               ·Artikliga 14 määratakse kindlaks registreerimistasude maksmise kord ja kolmanda riigi kauplemisteabehoidlate tasud 2019. aastal.
            
            
               ·Artikliga 15 kehtestatakse aastane järelevalvetasu 2020. aasta eest, mida maksavad 2019. aastal registreeritud kauplemisteabehoidlad.
            
            
               ·Artikliga 16 nähakse ette õigusakti jõustumise kuupäev. 
            
            
               Delegeeritud määruse lisas on toodud meetod artiklis 13 määratletud esimese aasta üleminekuperioodi järelevalvetasude arvutamiseks ja tasude maksetingimused.
            
            
               KOMISJONI DELEGEERITUD MÄÄRUS (EL) …/…,
            
            
               13.12.2018,
            
            
               millega täiendatakse Euroopa Parlamendi ja nõukogu määrust (EL) 2015/2365 seoses Euroopa Väärtpaberiturujärelevalve poolt kauplemisteabehoidlatelt võetavate tasudega
            
            
               (EMPs kohaldatav tekst)
            
            
               EUROOPA KOMISJON,
            
            
               võttes arvesse Euroopa Liidu toimimise lepingut,
            
            
               võttes arvesse Euroopa Parlamendi ja nõukogu 25. novembri 2015. aasta määrust (EL) 2015/2365, mis käsitleb väärtpaberite kaudu finantseerimise tehingute ja uuesti kasutamise läbipaistvust ning millega muudetakse määrust (EL) nr 648/2012,
                  6
                eriti selle artikli 11 lõiget 2,
            
            
               ning arvestades järgmist:
            
            
               (1)Euroopa Parlamendi ja nõukogu määruse (EL) nr 1095/2010
                  7
                artiklis 62 on sätestatud, et Euroopa Väärtpaberiturujärelevalve tulu koosneb lisaks riikide ametiasutuste osamaksetele ja ELi toetusele ka ELi õigusaktides sätestatud juhtudel Väärtpaberiturujärelevalvele makstavatest tasudest.
            
            
               (2)Liidus asutatud kauplemisteabehoidlatelt tuleks võtta registreerimistasu, et katta Väärtpaberiturujärelevalve kulud registreerimistaotluse menetlemiseks. 
            
            
               (3)Kui kauplemisteabehoidla pakub kõrvalteenuseid, on Väärtpaberiturujärelevalve kulud registreerimistaotluse menetlemiseks suuremad. Selliste kõrvateenuste osutamine näitab, et käive on eelduste kohaselt suur ja et registreerimistaotluse hindamisega seotud kulud suurenevad. Seepärast tuleks registreerimistasude võtmiseks jagada kauplemisteabehoidlad eeldatava kogukäibe alusel kahte kategooriasse (suurem ja väiksem eeldatav kogukäive), mille suhtes tuleks kohaldada eri registreerimistasusid sõltuvalt sellest, kas nad kavatsevad osutada kõrvalteenuseid.
            
            
               (4)Kui Euroopa Parlamendi ja nõukogu määruse (EL) nr 648/2012
                  8
                kohaselt juba registreeritud kauplemisteabehoidla taotleb registreeringu laiendamist, on taotluse täpseks hindamiseks ja läbivaatamiseks vajalikud kulud väiksemad kui uue registreeringu puhul, kuna Väärtpaberiturujärelevalvel on juba olemas asjakohane teave taotluse esitanud kauplemisteabehoidla kohta. Seega peaks taotluse esitanud kauplemisteabehoidla maksma vähendatud tasu. Kui kauplemisteabehoidla, kes ei ole määruse (EL) nr 648/2012 kohaselt juba registreeritud, esitab korraga taotluse registreerimiseks nii määruse (EL) nr 648/2012 kui ka määruse (EL) 2015/2365 kohaselt, on taotluste täpseks hindamiseks ja läbivaatamiseks vajalikud kulud samuti väiksemad kui uue registreeringu puhul, kuna sama liiki dokumentide korraga läbivaatamisel tekib sünergia. Samal ajal esitatud taotluste korral peaks kauplemisteabehoidla maksma täismahus registreerimistasu, mis kuulub maksmisele määruse (EL) nr 648/2012 kohaselt, ja vähendatud tasu määruse (EL) 2015/2365 kohase registreeringu laiendamise eest.
            
         
         
            
               (5)Kui kauplemisteabehoidla hakkab pärast registreerimist osutama kõrvalteenuseid ja liigitub eeldatava kogukäibe alusel seega ülemisse kategooriasse, peaks kauplemisteabehoidla tasuma vahe algse registreerimistasu ja suurema eeldatava kogukäibega kategooriale vastava registreerimistasu vahel. Seevastu juhul, kui kauplemisteabehoidla lõpetab pärast registreerimist kõrvalteenuste osutamise, ei peaks Väärtpaberiturujärelevalve registreerimistasu tagasi maksma, kuna suure käibega kauplemisteabehoidla taotluse hindamiseks vajalikud kulutused on registreerimise kestel juba tehtud.
            
            
               (6)Alusetute taotluste esitamise vältimiseks ei tuleks registreerimistasusid tagastada juhul, kui taotleja võtab oma taotluse registreerimisprotsessi ajal tagasi, ega ka siis, kui registreerimisest keeldutakse.
            
            
               (7)Selleks et tagada Väärtpaberiturujärelevalve eelarve tõhus kasutamine ning samal ajal leevendada liikmesriikide ja liidu finantskoormust, on vaja tagada, et kauplemisteabehoidlad hüvitavad vähemalt kõik nende järelevalvega seotud kulud. Järelevalvetasud tuleks kehtestada selliselt, et kauplemisteabehoidlatega seotud tegevuse puhul välditaks olulise puudujäägi või ülejäägi tekkimist. Puudujäägi tekkimise korral ei tohiks Väärtpaberiturujärelevalve puudujääki kauplemisteabehoidlatelt sisse nõuda. Kui puudujääk on märkimisväärne, peaks Väärtpaberiturujärelevalve analüüsima selle põhjuseid ja muutma järgmisel eelarveperioodil oma arvestuslikke järelevalvekulusid. Tasude ülejääki ei tohiks kauplemisteabehoidlatele tagasi maksta.
            
            
               (8)Õiglaste ja selgete tasude kehtestamise tagamiseks, mis samal ajal kajastaksid iga järelevalve all oleva üksusega seotud tegelikku halduskoormust, tuleks järelevalvetasu arvutamisel aluseks võtta kauplemisteabehoidla põhitegevustest ja kõrvalteenustest tulenev käive. Arvesse võetava käibe arvutamisel tuleb vahet teha kõrvalteenustel, mis on otseselt seotud põhiteenuste (väärtpaberite kaudu finantseerimise tehingute andmete keskne kogumine ja säilitamine) osutamisega vastavalt määrusele (EL) 2015/2365, nagu laenude vahendamine ja tagatisvara haldamine, või teenustel, mis on seotud väärtpaberite kaudu finantseerimise tehingute ja tuletisinstrumentide andmete keskse kogumise ja säilitamisega, nagu kauplemise sobitamine, kauplemise algne/lõplik kinnitamine, tagatisvara hindamine ja kolmandate isikute kaudu toimuv aruandlus. Kauplemisteabehoidlatelt võetavad järelevalvetasud peaksid olema proportsionaalsed konkreetse kauplemisteabehoidla tegevusega võrreldes kõigi registreeritud ja järelevalve all olevate kauplemisteabehoidlate kogu tegevusega teataval aastal. Siiski tuleks kehtestada minimaalne aastane järelevalvetasu, kuna kauplemisteabehoidlate järelevalvega kaasnevad teatavad püsivad halduskulud. Selle summat ei mõjuta määruse (EL) nr 648/2012 kohaste järelevalvetasude maksmine.
            
            
               (9)Tuleks kehtestada eeskirjad nendelt kolmanda riigi kauplemisteabehoidlatelt võetavate tasude kohta, kes taotlevad liidus tunnustamist vastavalt määrusele (EL) 2015/2365, et katta tunnustamise ja iga-aastase järelevalvega seotud halduskulud. Selle puhul peaks tunnustamistasu hõlmama kaht osa: kulutused, mis on vajalikud kolmanda riigi kauplemisteabehoidlate tunnustamistaotluse töötlemiseks Väärtpaberiturujärelevalve poolt vastavalt kõnealuse määruse artikli 19 lõikele 4, ja kulutused, mis on seotud koostöökorra kehtestamisega vastavalt kõnealuse määruse artiklile 20 selle kolmanda riigi pädevate asutustega, kus taotluse esitanud kauplemisteabehoidla on registreeritud Koostöökorra kehtestamisega seotud kulud tuleks jagada samast kolmandast riigist pärit tunnustatud kauplemisteabehoidlate vahel. Lisaks sellele tuleks kolmanda riigi kauplemisteabehoidlatelt võtta aastast järelevalvetasu.
            
            
               (10)Kui määruse (EL) nr 648/2012 kohaselt juba registreeritud kauplemisteabehoidla taotleb oma tunnustamise registreeringu laiendamist, peaksid taotluse töötlemise kulud olema väiksemad kui uue taotluse töötlemise puhul tulenevalt sünergiatest, mis on määruse (EL) nr 648/2012 kohase korra ja määruse (EL) 2015/2365 kohase korra vahel. Seega tuleks vähendada tunnustamistasu seda osa, mis on seotud taotluse töötlemisega. Teisalt kuuluvad koostöökorra kehtestamise kulude hulka kulud, mis on seotud määruse (EL) 2015/2365 nõuete täitmisega. Seega ei tohiks tunnustamistasu koostöökorraga seotud osa sõltuda määruse (EL) nr 648/2012 kohaselt sõlmitud koostöölepingute olemasolust.
            
            
               (11)Tunnustatud kolmanda riigi kauplemisteabehoidlate puhul on Väärtpaberiturujärelevalve järelevalveülesanded peamiselt seotud koostöökorra rakendamisega, sealhulgas andmete tulemusliku vahetamisega asjaomaste ametiasutuste vahel. Nende ülesannete täitmisega seotud kulud tuleks katta tunnustatud kauplemisteabehoidlatelt võetavate aastaste järelevalvetasudega. Kuna need kulud on palju väiksemad kui Väärtpaberiturujärelevalve kulud liidus registreeritud kauplemisteabehoidlate otsese järelevalve tegemiseks, peaksid tunnustatud kauplemisteabehoidlate järelevalvetasud olema oluliselt väiksemad kui minimaalne järelevalvetasu, mida võetakse Väärtpaberiturujärelevalve otsese järelevalve alla kuuluvatelt registreeritud kauplemisteabehoidlatelt. 
            
            
               (12)Riigi pädevad asutused kannavad kulusid, kui nad täidavad määruse (EL) nr 2015/2365 kohaseid ülesandeid ja tulenevalt selliste ülesannete täitmisest, mille Väärtpaberiturujärelevalve on delegeerinud riikide pädevatele asutustele määruse (EL) nr 648/2010 artikli 74 kohaselt ja kooskõlas määruse (EL) 2015/2365 artikli 9 lõikega 1. Tasud, mida Väärtpaberiturujärelevalve võtab kauplemisteabehoidlatelt, peaksid katma ka need kulud. Selleks et vältida olukorda, kus pädevad asutused kannavad kahju või teenivad kasumit delegeeritud ülesannete täitmise või Väärtpaberiturujärelevalve abistamise tulemusena, peaks Väärtpaberiturujärelevalve hüvitama tegelikud kulud, mis konkreetsel riigi pädeval asutusel on tekkinud. 
            
            
               (13)Kuna kauplemisteabehoidla tegevuse kohta on tema registreerimise aastal olemas ainult piiratud andmed, tuleks arvutada üleminekuperioodi järelevalvetasu, võttes aluseks Väärtpaberijärelevalve hinnangulised kulutused, mis on vajalikud kõnealuse kauplemisteabehoidla järelevalveks esimesel aastal. Täpsete arvutuste tegemisel tasu kohta tuleks arvesse võtta kauplemisteabehoidla registreerimiskuupäeva ja kuupäeva, millest alates kehtib määruse (EL) 2015/2365 artikli 4 lõikes 1 osutatud aruandekohustus, et kajastada täpselt Väärtpaberiturujärelevalvelt nõutavat järelevalve taset. Kui kauplemisteabehoidla hakkab nõutavaid aruandeid esitama alles tema registreerimisele järgneval aastal, peaks üleminekuperioodi järelevalvetasu registreerimisaastal põhinema registreerimistasul. Selle põhjuseks on asjaolu, et sellise kauplemisteabehoidla järelevalveks vajalikud kulutused, kes veel aruandeid ei esita, on võrreldavad registreerimistaotluse hindamiseks vajalike kulutustega. Sõltuvalt ajavahemikust, mis jääb registreerimise ja aasta lõpu vahele, kohandatakse summat proportsionaalselt, lähtudes eeldusest, et registreerimise standardmenetlus kestab 150 tööpäeva. Kui kauplemisteabehoidla hakkab nõutavaid aruandeid esitama registreerimisaasta esimese kuue kuu jooksul, tuleks üleminekuperioodi järelevalvetasu arvutamisel lähtuda arvesse võetavast käibest, mis kajastab kauplemisteabehoidla tulusid esimesel poolaastal. Kui kauplemisteabehoidla hakkab nõutavaid aruandeid esitama registreerimisaasta viimase kuue kuu jooksul, tuleks üleminekuperioodi järelevalvetasu arvutada registreerimistasu põhjal. Selle põhjuseks on asjaolu, et arvesse võetava käibe kohaldamiseks on olemas ainult piiratud andmed.
            
            
               (14)2019. aastal registreeritud kauplemisteabehoidlad ei hakka osutama andmete esitamise teenuseid enne 2019. aasta lõppu ning nende tegevus 2019. aastal on tõenäoliselt peaaegu olematu. Seepärast tuleks nende aastane järelevalvetasu 2020. aasta puhul arvutada nende 2020. aasta esimese poolaasta arvesse võetava käibe alusel.
            
            
               (15)Käesolev määrus peaks olema aluseks Väärtpaberiturujärelevalve õigusele võtta kauplemisteabehoidlatelt tasu,
            
            
               ON VASTU VÕTNUD KÄESOLEVA MÄÄRUSE:
            
            
               I PEATÜKK
                  Üldsätted
            
            
               Artikkel 1
            
            
               Järelevalvekulude täielik hüvitamine
            
            
               Kauplemisteabehoidlatelt võetavad tasud katavad järgmist:
            
            
               (a)kõik kulud, mis on seotud Väärtpaberiturujärelevalve poolt kauplemisteabehoidlate registreerimise ja nende üle tehtava järelevalvega vastavalt määrusele (EL) 2015/2365, sealhulgas kulud, mis tulenevad kauplemisteabehoidlate tunnustamisest, samuti kulud, mis tulenevad määruse (EL) nr 648/2012 kohaselt juba registreeritud või tunnustatud kauplemisteabehoidlate registreeringu või tunnustamise laiendamisest;
            
            
               (b)kõik kulud selliste pädevate asutuste kulutuste hüvitamiseks, kes on täitnud määruse (EL) 2015/2365 kohaseid ülesandeid, eelkõige ülesandeid, mis on neile delegeeritud määruse (EL) nr 648/2012 artikli 74 kohaselt ja kooskõlas määruse (EL) 2015/2365 artikliga 9.
            
            
               Artikkel 2
            
            
               Arvesse võetav käive
            
         
         
            
               1.Käesoleva määruse kohaldamisel peavad määruse (EL) 2015/2365 kohaselt registreeritud kauplemisteabehoidlatel olema ainult auditeeritud raamatupidamisaruanded, milles on eraldi toodud vähemalt järgmine:
            
            
               (a)põhitegevusest (määruse (EL) 2015/2365 kohane väärtpaberite kaudu finantseerimise tehingute andmete keskne kogumine ja säilitamine) saadud tulud;
            
            
               (b)otseselt määruse (EL) 2015/2365 kohase väärtpaberite kaudu finantseerimise tehingute andmete keskse kogumise ja säilitamisega seotud kõrvalteenustest saadud tulud. 
            
            
               Teatava aasta (n) puhul arvesse võetavad tulud kauplemisteabehoidla kõrvalteenustest on punktis b määratletud teenustest saadavad tulud.
            
            
               2.Käesoleva määruse kohaldamisel peavad sellistel kauplemisteabehoidlatel, kes on registreeritud nii määruse (EL) 2015/2365 kui ka määruse (EL) nr 648/2012 kohaselt, olema auditeeritud raamatupidamisaruanded, milles on eraldi toodud vähemalt järgmine:
            
            
               (a)põhitegevusest (määruse (EL) 2015/2365 kohane väärtpaberite kaudu finantseerimise tehingute andmete keskne kogumine ja säilitamine) saadud tulud;
            
            
               (b)põhitegevusest (määruse (EL) nr 648/2012 kohane tuletisinstrumentide andmete keskne kogumine ja säilitamine) saadud tulud;
            
            
               (c)otseselt määruse (EL) 2015/2365 kohase väärtpaberite kaudu finantseerimise tehingute andmete keskse kogumise ja säilitamisega seotud kõrvalteenustest saadud tulud;
            
            
               (d)otseselt nii määruse (EL) 2015/2365 kohase väärtpaberite kaudu finantseerimise tehingute andmete keskse kogumise ja säilitamise kui ka määruse (EL) nr 648/2012 kohase tuletisinstrumentide andmete keskse kogumise ja säilitamisega seotud kõrvalteenustest saadud tulud.
            
            
               Teatava aasta (n) puhul arvesse võetavad tulud kauplemisteabehoidla kõrvalteenustest on summa, mis saadakse, 
            
            
               –liites punktis c osutatud tuludele 
            
            
               –osa punktis d osutatud tuludest. 
            
            
               Selleks, et saada osa punktis d osutatud tuludest, jagatakse punktis a osutatud tulu summaga, mis saadakse, 
            
            
               –liites punktis a osutatud tuludele 
            
            
               –punktis b osutatud tulud.
            
            
               3.Kauplemisteabehoidla teatava aasta (n) puhul arvesse võetava käibe leidmiseks liidetakse 
            
            
               –põhitegevusest (määruse (EL) 2015/2365 kohane väärtpaberite kaudu finantseerimise tehingute andmete keskne kogumine ja säilitamine) saadud tuludele, nagu need on avaldatud eelneva aasta (n – 1) auditeeritud raamatupidamisaruandes, 
            
            
               –kõrvalteenustest saadud arvesse võetavad tulud, mis määratakse kindlaks lõigete 1 ja 2 kohaselt, nagu need on avaldatud eelneva aasta (n – 1) auditeeritud raamatupidamisaruandes, 
            
            
               ning saadud summa jagatakse summaga, 
            
            
               –mis saadakse, kui kõigi registreeritud kauplemisteabehoidlate põhitegevusest (määruse (EL) 2015/2365 kohane väärtpaberite kaudu finantseerimise tehingute andmete keskne kogumine ja säilitamine) saadud kogutuludele, nagu need on avaldatud eelneva aasta (n – 1) auditeeritud raamatupidamisaruandes, 
            
         
         
            
               –liidetakse kõigi registreeritud kauplemisteabehoidlate kõrvalteenustest saadud arvesse võetavad tulud, mis määratakse kindlaks lõigete 1 ja 2 kohaselt, nagu need on avaldatud eelneva aasta (n – 1) auditeeritud raamatupidamisaruandes.
            
            
               Teatava kauplemisteabehoidla puhul arvesse võetav käive (allolevas valemis „TRi“) arvutatakse seega järgmisel viisil: 
            
            
            
            
               kus väärtpaberite kaudu finantseerimise tehingutega seotud tulu = väärtpaberite kaudu finantseerimise tehingutega seotud põhitegevusest saadud tulu + kõrvalteenustest saadud arvesse võetav tulu.
            
            
               4.Kui kauplemisteabehoidla ei tegutsenud kogu eelneva aasta (n – 1) jooksul, hinnatakse arvesse võetavat käivet vastavalt lõikes 3 esitatud valemile, ekstrapoleerides selle kauplemisteabehoidla jaoks kogu aastale (n – 1) väärtuse, mis on arvutatud nende kuude kohta, mil kauplemisteabehoidla aastal (n – 1) tegutses. 
            
            
               Artikkel 3
            
            
               Tasude kohandamine
            
            
               Väärtpaberiturujärelevalve tasud, mida võetakse kauplemisteabehoidlatega seotud tegevuse eest, kehtestatakse viisil, millega välditakse olulise puudujäägi või ülejäägi tekkimist.
            
            
               Korduva olulise ülejäägi või puudujäägi korral vaatab komisjon tasude suuruse läbi. 
            
            
            
               II PEATÜKK
                  Tasud
            
            
               Artikkel 4
            
            
               Tasude liigid
            
            
               1.Liidus asutatud kauplemisteabehoidlatelt, kes taotlevad registreerimist vastavalt määruse (EL) 2015/2365 artikli 5 lõikele 1, võetakse järgmist liiki tasusid:
            
            
               (a)registreerimistasu ja tasu registreeringu laiendamise eest vastavalt artiklile 5;
            
            
               (b)aastane järelevalvetasu vastavalt artiklile 6. 
            
            
               2.Kolmandates riikides asutatud kauplemisteabehoidlatelt, kes taotlevad tunnustamist vastavalt määruse (EL) 2015/2365 artikli 19 lõikele 4, võetakse järgmist liiki tasusid:
            
            
               (a)registreerimistasu või tasu registreeringu laiendamise eest vastavalt artikli 7 lõigetele 1 ja 2;
            
            
               (b)tunnustatud kauplemisteabehoidlate aastane järelevalvetasu vastavalt artikli 7 lõikele 3.
            
         
         
            
               Artikkel 5
            
            
               Registreerimistasu ja tasu registreeringu laiendamise eest
            
            
               1.Taotlust esitava kauplemisteabehoidla makstav registreerimistasu peab kajastama kulutusi, mis on vajalikud registreerimistaotluse või registreeringu laiendamise taotluse täpseks hindamiseks ja läbivaatamiseks, võttes arvesse kauplemisteabehoidla osutatavaid teenuseid, sealhulgas kõrvalteenuseid.
            
            
               2.Kauplemisteabehoidlat loetakse kõrvalteenuseid osutavaks järgmistel juhtudel:
            
            
               (a)kui ta osutab otse kõrvalteenuseid; 
            
            
               (b)kui kauplemisteabehoidlaga samasse konsolideerimisgruppi kuuluv üksus osutab kõrvalteenuseid;
            
            
               (c)kui kõrvalteenuseid osutab üksus, kellega kauplemisteabehoidla on sõlminud kauplemis- või kauplemisjärgsete teenuste või äriliinidega seoses lepingu koostöö tegemiseks teenuste osutamisel. 
            
            
               3.Kui kauplemisteabehoidla ei osuta kõrvalteenuseid, nagu on osutatud lõikes 2, käsitatakse asjaomase kauplemisteabehoidla eeldatavat kogukäivet väikesena ning ta maksab registreerimistasu 65 000 eurot. 
            
            
               4.Kui kauplemisteabehoidla osutab kõrvalteenuseid, nagu on osutatud lõikes 2, käsitatakse asjaomase kauplemisteabehoidla eeldatavat kogukäivet suurena ning ta maksab registreerimistasu 100 000 eurot. 
            
            
               5.Kui kauplemisteabehoidla taotleb registreerimist ja on juba registreeritud määruse (EL) nr 648/2012 VI jaotise 1. peatüki kohaselt, maksab kauplemisteabehoidla registreeringu laiendamise tasu järgmises summas:
            
            
               (a)50 000 eurot, kui kauplemisteabehoidla osutab lõike 2 kohaseid kõrvalteenuseid;
            
            
               (b)32 500 eurot, kui tegemist on väikese eeldatava kogukäibega kauplemisteabehoidlaga, kes ei osuta lõike 2 kohaseid kõrvalteenuseid.
            
            
               6.Kui kauplemisteabehoidla, kes ei ole määruse (EL) nr 648/2012 kohaselt juba registreeritud, esitab korraga taotluse registreerimiseks nii määruse (EL) nr 648/2012 kui ka määruse (EL) 2015/2365 kohaselt, peab kauplemisteabehoidla maksma täismahus registreerimistasu, mis kuulub maksmisele määruse (EL) nr 648/2012 kohaselt, ja tasu registreeringu laiendamise eest vastavalt lõikele 5.
            
            
               7.Kui toimub oluline muutus registreerimise tingimustes, millele on osutatud määruse (EL) 2015/2365 artikli 5 lõikes 4, mille tulemusena kauplemisteabehoidla peaks lõigete 3, 4 ja 5 kohaselt tasuma suuremat registreerimistasu kui algselt tasutud registreerimistasu, tasub kauplemisteabehoidla algselt tasutud registreerimistasu ning sellest olulisest muutusest tuleneva suurema kohaldatava registreerimistasu vahe.
            
            
               Artikkel 6
            
            
               Aastane järelevalvetasu registreeritud kauplemisteabehoidlate ja oma registreeringut laiendanud kauplemisteabehoidlate puhul 
            
            
               1.Registreeritud kauplemisteabehoidlalt võetakse aastast järelevalvetasu.
            
            
               2.Aastase järelevalvetasu kogusumma ja konkreetse kauplemisteabehoidla aastane järelevalvetasu teataval aastal (n) arvutatakse järgmiselt:
            
            
               (a)aastase järelevalvetasu kogusumma teataval aastal (n) on määruse (EL) 2015/2365 kohase kauplemisteabehoidlate tegevuse järelevalvega seotud kulude kalkulatsioon, mis on esitatud Väärtpaberiturujärelevalve asjaomase aasta eelarves;
            
            
               (b)kauplemisteabehoidla aastane järelevalvetasu teataval aastal (n) saadakse, kui punkti a kohaselt arvutatud aastase järelevalvetasu kogusumma jagatakse kõigi aastal n – 1 registreeritud kauplemisteabehoidlate vahel proportsionaalselt kauplemisteabehoidla arvesse võetava käibega, mis arvutatakse artikli 2 lõike 3 kohaselt.
            
         
         
            
               3.Kauplemisteabehoidla, kes taotleb registreerimist või registreeringu laiendamist vastavalt määruse (EL) 2015/2365 artikli 5 lõikele 5, ei maksa ühelgi juhul aastast järelevalvetasu alla 30 000 euro.
            
            
               Artikkel 7
            
            
               Kolmanda riigi kauplemisteabehoidlate makstavad tasud
            
            
               1.Määruse (EL) 2015/2365 artikli 19 lõike 4 punkti a kohaselt tunnustamist taotlev kauplemisteabehoidla maksab tunnustamistasu, mis arvutatakse järgmiste elementide summana:
            
            
               (a)20 000 eurot; 
            
            
               (a)summa, mis tuleneb 35 000 euro jagamisest nende samast kolmandast riigist pärit kauplemisteabehoidlate koguarvuga, keda Väärtpaberiturujärelevalve on kas tunnustanud või kes on taotlenud tunnustamist, kuid keda ei ole veel tunnustatud.
            
            
               2.Määruse (EL) 2015/2365 artikli 19 lõike 4 punkti b alusel registreeringu laiendamist taotlev kauplemisteabehoidla maksab tunnustamistasu, mille saamiseks liidetakse 10 000 euro suurusele summale lõike 1 punkti b kohaselt arvutatud summa.
            
            
               3.Määruse (EL) 2015/2365 artikli 19 lõike 3 kohaselt tunnustatud kauplemisteabehoidla maksab aastast järelevalvetasu 5 000 eurot. 
            
            
            
               III PEATÜKK
                  Makse- ja hüvitamistingimused
            
            
               Artikkel 8
            
            
               Tasude maksmise üldine kord
            
            
               1.Kõik tasud makstakse eurodes. Tasud makstakse vastavalt artiklites 9, 10 ja 11 sätestatule. 
            
            
               2.Mis tahes hilinenud maksetega kaasneb karistusmakse, mille päevamäär on 0,1 % maksmisele kuuluvast summast.
            
            
               Artikkel 9
            
            
               Registreerimistasude maksmine
            
            
               1.Artiklis 5 osutatud registreerimistasu makstakse täies ulatuses samal ajal, kui kauplemisteabehoidla esitab määruse (EL) 2015/2365 artikli 5 lõike 5 kohase registreerimistaotluse.
            
            
               2.Registreerimistasusid ei tagastata, kui kauplemisteabehoidla võtab oma registreerimistaotluse tagasi enne, kui Väärtpaberiturujärelevalve võtab vastu põhjendatud otsuse ta registreerida või registreerimisest keelduda, või kui registreerimisest keeldutakse. 
            
            
               Artikkel 10
            
            
               Aastaste järelevalvetasude maksmine
            
         
         
            
               1.Artiklis 6 osutatud aastast järelevalvetasu teatava aasta eest makstakse kahe osamaksena.
            
            
               Esimese osamakse tähtaeg on asjaomase aasta 28. veebruar ning see on viis kuuendikku hinnangulisest aastasest järelevalvetasust. Kui selleks ajaks ei ole artikli 2 kohaselt arvutatud arvesse võetav käive veel kättesaadav, võetakse käibe arvutamisel aluseks viimane artikli 2 kohane arvesse võetav käive, mis on kättesaadav.
            
            
               Teise osamakse tähtaeg on 31. oktoober. Teise osamakse summa on artikli 6 alusel arvutatud aastane järelevalvetasu, millest on lahutatud esimese osamakse summa.
            
            
               2.Väärtpaberiturujärelevalve saadab kauplemisteabehoidlatele arved osamaksete kohta hiljemalt 30 päeva enne asjaomast maksekuupäeva.
            
            
               Artikkel 11
            
            
               Kolmanda riigi kauplemisteabehoidlate tasude maksmine
            
            
               1.Artikli 7 lõigetes 1 ja 2 osutatud tunnustamistasud makstakse tervikuna samal ajal, kui kauplemisteabehoidla esitab määruse (EL) 2015/2365 artikli 19 lõike 4 kohase tunnustamistaotluse. Neid tasusid ei tagastata. 
            
            
               2.Iga kord, kui määruse (EL) 2015/2365 artikli 19 lõike 4 kohaselt esitatakse uus kolmanda riigi kauplemisteabehoidla tunnustamistaotlus, arvutab Väärtpaberiturujärelevalve artikli 7 lõike 1 punktis b osutatud summa uuesti.
            
            
               Väärtpaberiturujärelevalve tagastab vahe artikli 7 lõike 1 punkti b kohaselt võetud summa ja uuesti arvutatud summa vahel võrdselt sama kolmanda riigi juba tunnustatud kauplemisteabehoidlatele. Vahe tagastatakse kas otsemaksena või vähendades järgmisel aastal võetavaid tasusid. 
            
            
               3.Tunnustatud kauplemisteabehoidla aastase järelevalvetasu maksmise tähtaeg on igal aastal veebruari lõpus. Väärtpaberiturujärelevalve saadab tunnustatud kauplemisteabehoidlale makse kohta arve vähemalt 30 päeva enne kõnealust kuupäeva. 
            
            
               Artikkel 12
            
            
               Pädevate asutuste kulutuste hüvitamine
            
            
               1.Käesoleva määruse kohaselt võtab kauplemisteabehoidlatelt tasu nende registreerimise, registreeringu laiendamise, järelevalve ja tunnustamise eest ainult Väärtpaberiturujärelevalve. 
            
            
               2.Väärtpaberiturujärelevalve hüvitab pädevatele asutustele tegelikud kulud, mis on tekkinud seoses määruse (EL) 2015/2365 kohaste ülesannete ning määruse (EL) nr 648/2012 artikli 74 kohaselt ja kooskõlas määruse (EL) 2015/2365 artikli 9 lõikega 1 neile delegeeritud ülesannete täitmisega.
            
            
            
               IV PEATÜKK
                  Ülemineku- ja lõppsätted
            
            
               Artikkel 13
            
            
               Üleminekuperioodi järelevalvetasude arvutamine
            
            
               1.Kui määruse (EL) 2015/2365 artikli 4 lõikes 1 osutatud aruandekohustus hakkab kooskõlas kõnealuse määruse artikli 33 lõike 2 punktiga a kehtima aastal, mis järgneb kauplemisteabehoidla määruse (EL) 2015/2365 artikli 5 punkti 5 kohasele registreerimisele, maksab kauplemisteabehoidla oma registreerimise aastal üleminekuperioodi järelevalvetasu, mis arvutatakse vastavalt lisa 1. osale.
            
            
               2.Kui määruse (EL) 2015/2365 artikli 4 lõikes 1 osutatud aruandekohustus hakkab kooskõlas kõnealuse määruse artikli 33 lõike 2 punktiga a kehtima esimese kuue kuu jooksul aastal, mis järgneb kauplemisteabehoidla määruse (EL) 2015/2365 artikli 5 punkti 5 kohasele registreerimisele, maksab kauplemisteabehoidla oma registreerimise aastal üleminekuperioodi järelevalvetasu, mis arvutatakse vastavalt lisa 2. osale.
            
         
         
            
               3.Kui määruse (EL) 2015/2365 artikli 4 lõikes 1 osutatud aruandekohustus hakkab kooskõlas kõnealuse määruse artikli 33 lõike 2 punktiga a kehtima viimase kuue kuu jooksul aastal, mis järgneb kauplemisteabehoidla määruse (EL) 2015/2365 artikli 5 punkti 5 kohasele registreerimisele, maksab kauplemisteabehoidla oma registreerimise aastal üleminekuperioodi järelevalvetasu, mis arvutatakse vastavalt lisa 3. osale.
            
            
               Artikkel 14
            
            
               Registreerimistasude ja kolmanda riigi kauplemisteabehoidlate tasude maksmine 2019. aastal
            
            
               1.Kauplemisteabehoidlad, kes taotlevad määruse (EL) 2015/2365 artikli 5 lõike 5 kohast registreerimist 2019. aastal, maksavad artiklis 6 osutatud registreerimistasu täies ulatuses 30 päeva pärast käesoleva määruse jõustumist või registreerimistaotluse esitamise kuupäeval, olenevalt sellest, kumb neist on hilisem.
            
            
               2.Kolmanda riigi kauplemisteabehoidlad, kes taotlevad määruse (EL) 2015/2365 artikli 19 punkti 4 kohaselt tunnustamist 2019. aastal, maksavad artikli 7 lõikes 1 või 2 osutatud tunnustamistasu täies ulatuses 30 päeva pärast käesoleva määruse jõustumist või taotluse esitamise kuupäeval, olenevalt sellest, kumb neist on hilisem.
            
            
               3.Kolmanda riigi kauplemisteabehoidlad, keda on 2019. aastal määruse (EL) 2015/2365 artikli 19 lõike 3 kohaselt tunnustatud, maksavad 2019. aasta eest artikli 7 lõike 3 kohase järelevalvetasu täies ulatuses 60 päeva pärast käesoleva määruse jõustumist või 30 päeva pärast seda, kui Väärtpaberiturujärelevalve on teavitanud kauplemisteabehoidlat määruse (EL) 2015/2365 artikli 19 lõikes 7 osutatud otsusest tunnustamise kohta, olenevalt sellest, kumb neist on hilisem.
            
            
               Artikkel 15
            
            
               Aastane järelevalvetasu 2020. aasta eest kauplemisteabehoidlate puhul, kes registreeriti või kelle registreeringut laiendati 2019. aastal
            
            
               1.Kauplemisteabehoidla järelevalvetasu 2020. aastal saadakse, kui artikli 6 lõike 2 punkti a kohaselt arvutatud aastase järelevalvetasu kogusumma jagatakse kõigi 2019. aastal registreeritud kauplemisteabehoidlate vahel proportsionaalselt kauplemisteabehoidla arvesse võetava käibega, mis arvutatakse vastavalt lõikele 2.
            
            
               2.2019. aastal määruse (EL) 2015/2365 artikli 5 lõike 5 kohaselt registreeritud kauplemisteabehoidla 2020. aasta aastase järelevalvetasu arvutamisel kooskõlas artikliga 6 leitakse kauplemisteabehoidla arvesse võetav käive selliselt, et 
            
            
               –kauplemisteabehoidla põhitegevusest (väärtpaberite kaudu finantseerimise tehingute andmete keskne kogumine ja säilitamine) ajavahemikul 1. jaanuarist 2020 kuni 30. juunini 2020 saadud tuludele 
            
            
               –liidetakse kauplemisteabehoidla kõrvalteenustest saadud arvesse võetavad tulud vastavalt artikli 2 lõigetele 1 ja 2 ajavahemikul 1. jaanuarist 2020 kuni 30. juunini 2020 
            
            
               ning saadud summa jagatakse summaga, 
            
            
               –mis saadakse, kui kõigi registreeritud kauplemisteabehoidlate põhitegevusest (väärtpaberite kaudu finantseerimise tehingute andmete keskse kogumine ja säilitamine) ajavahemikul 1. jaanuarist 2020 kuni 30. juunini 2020 kõigi kauplemisteabehoidlate saadud tulude summale 
            
            
               –liidetakse kõigi registreeritud kauplemisteabehoidlate poolt kõrvalteenustest saadud arvesse võetavad tulud vastavalt artikli 2 lõigetele 1 ja 2 ajavahemikul 1. jaanuarist 2020 kuni 30. juunini 2020. 
            
            
               3.2019. aastal registreeritud kauplemisteabehoidlate 2020. aasta järelevalvetasu makstakse kahe osamaksena.
            
            
               Esimese osamakse tähtaeg on 28. veebruar 2020. a. ning see on sama nagu registreerimistasu, mille kauplemisteabehoidla maksis 2019. aastal vastavalt artiklile 5.
            
            
               Teise osamakse tähtaeg on 31. oktoober 2020. Teise osamakse summa on lõike 1 alusel arvutatud aastane järelevalvetasu, millest on lahutatud esimese osamakse summa. 
            
            
               Kui kauplemisteabehoidla makstud esimene osamakse on suurem kui lõike 1 kohaselt arvutatud aastane järelevalvetasu, tagastab Väärtpaberiturujärelevalve kauplemisteabehoidlale vahe esimese osamaksega makstud summa ning lõike 1 kohaselt arvutatud aastase järelevalvetasu vahel.
            
            
               4.Väärtpaberiturujärelevalve saadab 2019. aastal registreeritud kauplemisteabehoidlatele arved 2020. aasta eest makstava aastase järelevalvetasu osamaksete kohta vähemalt 30 päeva enne maksekuupäeva.
            
         
         
            
               5.Kui 2020. aasta auditeeritud raamatupidamisaruanded muutuvad kättesaadavaks, teavitavad 2019. aastal registreeritud kauplemisteabehoidlad Väärtpaberiturujärelevalvet lõike 2 kohaselt arvutatud arvesse võetava käibe mis tahes muudatusest, mis tuleneb ajavahemiku 1. jaanuar 2020. a. kuni 30. juuni 2020. a. kohta käivate lõplike andmete ja lõike 2 kohaste arvutuste tegemisel kasutatud esialgsete andmete erinevusest. 
            
            
               Kauplemisteabehoidlad tasuvad erinevuse 2020. aasta eest lõike 1 kohaselt tegelikult makstud aastase järelevalvetasu ja järelevalvetasu vahel, mis tuleb 2020. aastal maksta tulenevalt esimeses lõigus osutatud arvesse võetava käibe muudatustest. 
            
            
               Väärtpaberiturujärelevalve saadab arve mis tahes eelmises lõikes osutatud täiendava makse kohta hiljemalt 30 päeva enne asjaomast maksekuupäeva.
            
            
               Artikkel 16
            
            
               Jõustumine
            
            
               Käesolev määrus jõustub kahekümnendal päeval pärast selle avaldamist Euroopa Liidu Teatajas.
            
            
               Käesolev määrus on tervikuna siduv ja vahetult kohaldatav kõikides liikmesriikides.
            
            
               Brüssel, 13.12.2018
            
            
               
                     Komisjoni nimel
               
               
                     president
                     Jean-Claude JUNCKER
               
            
         
         
            
                  
                     (1)
                  
                        Vt 
                  https://www.esma.europa.eu/press-news/consultations/technical-advice-commission-fees-trs-under-sftr-and-certain-amendments-fees
                  . 
               
               
                  
                     (2)
                  
                        Vt komisjoni delegeeritud määrus (EL) nr 1003/2013 seoses Euroopa Väärtpaberiturujärelevalve poolt kauplemisteabehoidlatelt võetavate tasudega (ELT 2013, L 279, 19.10.2013, lk 4).
               
               
                  
                     (3)
                  
                        Vt komisjoni delegeeritud määrus (EL) nr 1003/2013 seoses Euroopa Väärtpaberiturujärelevalve poolt kauplemisteabehoidlatelt võetavate tasudega (ELT 2013, L 279, 19.10.2013, lk 4).
               
               
                  
                     (4)
                  
                        Määrus (EÜ) nr 1060/2009 reitinguagentuuride kohta (ELT L 302, 17.11.2009, lk 2).
               
               
                  
                     (5)
                  
                        Europe Economicsi koostatud kulude-tulude analüüs väärtpaberite kaudu finantseerimise tehingutega seotud tehniliste standardite eelnõu kohta on esitatud Väärtpaberiturujärelevalve väärtpaberite kaudu finantseerimise tehingute määruse kohaseid tehnilisi standardeid käsitleva lõpparuande lisas. Vt punkt 19.3 
                  https://www.esma.europa.eu/sites/default/files/library/esma70-708036281-82_2017_sftr_final_report_and_cba.pdf
                  .
               
               
                  
                     (6)
                  
                        ELT L 337, 23.12.2015, lk 1. 
               
               
                  
                     (7)
                  
                        Euroopa Parlamendi ja nõukogu 24. novembri 2010. aasta määrus (EL) nr 1095/2010, millega asutatakse Euroopa Järelevalveasutus (Euroopa Väärtpaberiturujärelevalve), muudetakse otsust nr 716/2009/EÜ ning tunnistatakse kehtetuks komisjoni otsus 2009/77/EÜ (ELT L 331, 15.12.2010, lk 84).
               
               
                  
                     (8)
                  
                        Euroopa Parlamendi ja nõukogu 4. juuli 2012. aasta määrus (EL) nr 648/2012 börsiväliste tuletisinstrumentide, kesksete vastaspoolte ja kauplemisteabehoidlate kohta (ELT L 201, 27.7.2012, lk 1).
               
            
      
    ---documentbreak--- 
      
         
         
            
               LISA
            
            
               ESIMESE AASTA ÜLEMINEKUPERIOODI JÄRELEVALVETASUD
            
            
               1. osa
            
            
               Üleminekuperioodi järelevalvetasu kauplemisteabehoidla registreerimise aasta eest, kui aruandekohustus hakkab kehtima sellele järgneval aastal
            
            
               1.Kauplemisteabehoidla üleminekuperioodi järelevalvetasu on järgmistest väiksem:
            
            
               (a)käesoleva määruse artikli 5 kohaselt tasumisele kuuluv kauplemisteabehoidla registreerimistasu;
            
            
               (b)käesoleva määruse artikli 5 kohaselt tasumisele kuuluv kauplemisteabehoidla registreerimistasu, mis on korrutatud kauplemisteabehoidla registreerimise kuupäevast kuni aasta lõpuni jäävate tööpäevade arvu ja 150 tööpäeva vahelise suhtega.
            
            
               Arvutus tehakse järgmisel viisil:
            
            
               kauplemisteabehoidla üleminekuperioodi järelevalvetasu = min (registreerimistasu, registreerimistasu x koefitsient)
            
            
               koefitsient = järelevalve tööpäevad aastal 1
            
            
               150
            
            
               2.Üleminekuperioodi järelevalvetasu tuleb maksta täies ulatuses 60 päeva pärast käesoleva määruse jõustumist või 30 päeva pärast määruse (EL) 2015/2365 artikli 8 lõikes 1 osutatud teadet olenevalt sellest, kumb neist on hilisem.
            
            
               2. osa
            
            
               Üleminekuperioodi järelevalvetasu kauplemisteabehoidla registreerimise aasta eest, kui aruandekohustus hakkab kehtima sellesama aasta esimese kuue kuu jooksul
            
            
               1.Kauplemisteabehoidla üleminekuperioodi järelevalvetasu saadakse, kui käesoleva määruse artikli 6 lõike 2 punkti a kohaselt arvutatud aastase järelevalvetasu kogusumma jagatakse kõigi kõnealusel aastal registreeritud kauplemisteabehoidlate vahel proportsionaalselt kauplemisteabehoidla arvesse võetava käibega, mis arvutatakse vastavalt lõikele 2.
            
            
               2.Üleminekuperioodi järelevalvetasu arvutamisel leitakse kauplemisteabehoidla arvesse minev käive järgmiselt:
            
            
               –tuludele, mille kauplemisteabehoidla sai oma registreerimise aastal 1. jaanuarist kuni 30. juunini põhitegevusest (väärtpaberite kaudu finantseerimise tehingute andmete keskne kogumine ja säilitamine),
            
            
               –liidetakse kõigi registreeritud kauplemisteabehoidlate poolt kõrvalteenustest saadud arvesse võetavad tulud vastavalt käesoleva määruse artikli 2 lõigetele 1 ja 2 ajavahemikul 1. jaanuarist kuni 30. juunini kauplemisteabehoidla registreerimise aastal
            
            
               ning saadud summa jagatakse kõnealusel aastal 1. jaanuarist kuni 30. juunini kõigi registreeritud kauplemisteabehoidlate põhitegevusest (väärtpaberite kaudu finantseerimise tehingute andmete keskne kogumine ja säilitamine) saadud tulude ning kõrvalteenustest saadud arvesse võetavate tulude summaga vastavalt käesoleva määruse artikli 2 lõigetele 1 ja 2.
            
         
         
            
               3.Üleminekuperioodi järelevalvetasu makstakse kahe osamaksena.
            
            
               Esimese osamakse tähtaeg on 30 päeva pärast määruse (EL) 2015/2365 artikli 8 lõikes 1 osutatud teavitamist ja see võrdub käesoleva määruse artikli 5 kohaselt tasumisele kuuluva kauplemisteabehoidla registreerimistasuga.
            
            
               Teise osamakse tähtaeg on 31. oktoober. Teise osamakse summa on lõike 1 alusel arvutatud üleminekuperioodi järelevalvetasu, millest on lahutatud esimese osamakse summa.
            
            
               Kui kauplemisteabehoidla makstud esimene osamakse on suurem kui lõike 1 kohaselt arvutatud üleminekuperioodi järelevalvetasu, tagastab Väärtpaberiturujärelevalve kauplemisteabehoidlale vahe esimese osamaksega makstud summa ning lõike 1 kohaselt arvutatud üleminekuperioodi järelevalvetasu vahel.
            
            
               4.Kui registreerimise aasta auditeeritud raamatupidamisaruanded muutuvad kättesaadavaks, teavitavad kauplemisteabehoidlad Väärtpaberiturujärelevalvet lõike 1 kohaselt arvutatud arvesse võetava käibe mis tahes muudatusest, mis tuleneb erinevusest ajavahemiku 1. jaanuar kuni 30. juuni kohta käivate lõplike andmete ja lõike 1 kohase arvutuse tegemisel kasutatud esialgsete andmete vahel.
            
            
               Kauplemisteabehoidlad tasuvad erinevuse registreerimise aasta eest lõike 3 kohaselt tegelikult makstud aastase järelevalvetasu ja järelevalvetasu vahel, mis tuleb registreerimise aastal maksta tulenevalt esimeses lõigus osutatud arvesse võetava käibe muudatustest.
            
            
               5.Ilma et see piiraks lõigete 1 ja 4 kohaldamist, ei tohi üleminekuperioodi järelevalvetasu olla väiksem kui 15 000 eurot.
            
            
            
               3. osa
            
            
               Üleminekuperioodi järelevalvetasu kauplemisteabehoidla registreerimise aasta eest, kui aruandekohustus hakkab kehtima sellesama aasta viimase kuue kuu jooksul
            
            
               1.Kauplemisteabehoidla üleminekuperioodi järelevalvetasu saadakse, kui käesoleva määruse artikli 6 lõike 2 punkti a kohaselt arvutatud järelevalvetasu kogusumma jagatakse kõigi kauplemisteabehoidlate vahel proportsionaalselt kauplemisteabehoidla poolt Väärtpaberiturujärelevalvele makstud registreerimistasu ja asjaomasel aastal kauplemisteabehoidlate poolt Väärtpaberiturujärelevalvele makstud registreerimistasude kogusumma suhtega.
            
            
               2.Lõike 1 kohaselt kindlaks määratud tasu maksmise tähtaeg on 30 päeva pärast määruse (EL) 2015/2365 artikli 8 lõikes 1 osutatud teavitamist.